EP ควัก 90 ลบ. เทคฯรฟฟ. Co-Gen กำลังผลิต 120MW-ไอน้ำ 30 ตัน คาดสร้างรายได้ 3 พันลบ./ปี
EP ควัก 90 ลบ. เทคฯ โรงไฟฟ้า "Co-Gen" กำลังผลิต 120MW-ไอน้ำ 30 ตัน คาดสร้างรายได้ 3 พันลบ./ปี มั่นใจหนุนผลงานโตตามแผน พร้อมตั้งเป้ารายได้ปีนี้ต 30% รับธุรกิจโรงไฟฟ้า-บรรจุภัณฑ์ขยายตัว
EP ควัก 90 ลบ. เทคฯ โรงไฟฟ้า "Co-Gen" กำลังผลิต 120MW-ไอน้ำ 30 ตัน คาดสร้างรายได้ 3 พันลบ./ปี ตั้งเป้ารายได้ปีนี้ต 30% รับธุรกิจโรงไฟฟ้า-บรรจุภัณฑ์ขยายตัว
1 ก.ค. 2563

นายยุทธ ชินสุภัคกุล ประธานกรรมการ บริษัท อีสเทอร์น พาวเวอร์ กรุ๊ป จำกัด (มหาชน) หรือ EP  เปิดเผยว่า เมื่อวันที่ 30 มิถุนายน 2563 บริษัทย่อยของ EP ได้แก่ บริษัท อีเทอร์นิตี้ พาวเวอร์ จำกัด (มหาชน) ได้ซื้อหุ้นของ บริษัท เอเพ็กซ์ เอ็นเนอยี่ โซลูชั่น จำกัด จำนวน  4,754,398 หุ้น มูลค่าเงินลงทุน 90 ล้านบาท โดยการเข้าทำรายการซื้อหุ้นดังกล่าวในครั้งนี้ ทำให้บริษัทถือหุ้นทางอ้อมใน บริษัท พีพีทีซี จำกัด (PPTC) 50.7 % และเพิ่มสัดส่วนการถือหุ้นในบริษัท เอสเอสยูที จำกัด จากเดิม 40% เป็น 40.96%
สำหรับ บริษัท พีพีทีซี จำกัด  ดำเนินการผลิตไฟฟ้าระบบ Co-Gen ในนิคมอุตสาหกรรมลาดกระบัง มีกำลังการผลิตไฟฟ้าได้ 120  เมกะวัตต์ และไอน้ำ 30 ตัน ปัจจุบันขายไฟฟ้าครบกำลังการผลิต 100% ซึ่งมีการประมาณการรายได้เฉลี่ยปีละ 3,000 ล้านบาท และมีกำไรสุทธิ (ไม่รวมกำไร / ขาดทุนอัตราแลกเปลี่ยน) ประมาณ 10%ของรายได้ ส่วน SSUT มีกำลังการผลิตไฟฟ้า 240 เมกกะวัตต์ และไอน้ำ 60 ตันในนิคมอุตสาหกรรมบางปู
“การเข้าลงทุนในครั้งนี้ถือเป็นการเพิ่มกำลังการผลิตไฟฟ้าในไทย และจะช่วยสนับสนุนให้ผลงานในปีนี้เติบโตได้ตามเป้าหมายที่วางไว้ ซึ่งบริษัทฯ มั่นใจว่าจะสามารถผ่านพ้นวิกฤติเศรษฐกิจที่ชะลอตัวจากผลกระทบของโรคไวรัสโควิด-19 ได้อย่างแน่นอน โดยบริษัทตั้งเป้ารายได้เติบโต 30% จากปีก่อนที่มีรายได้รวมอยู่ที่ 2,103.73 ล้านบาท เนื่องจากมีรายได้ที่แน่นอนจากธุรกิจโรงไฟฟ้า และมีรายได้เพิ่มขึ้นจากธุรกิจบรรจุภัณฑ์ ซึ่งเชื่อว่าจะมีแนวโน้มการเติบโตสูงอย่างมีนัยสำคัญในอนาคต” นายยุทธกล่าว
ขณะที่ในวันนี้หุ้น EP จะย้ายจากกลุ่มอุตสาหกรรมสิ่งพิมพ์ไปซื้อขายในกลุ่มอุตสาหกรรมพลังงาน ของตลาดหลักทรัพย์แห่งประเทศไทย  โดยคาดว่าจะได้รับความสนใจจากนักลงทุนมากขึ้น โดยเฉพาะกลุ่มสถาบัน เนื่องจากมีปัจจัยพื้นฐานที่แข็งแกร่ง มีแนวโน้มเติบโตอย่างมั่นคง ขณะที่มีค่าพีอีเรโชต่ำกว่า หุ้นตัวอื่นๆ ในกลุ่มอุตสาหกรรมเดียวกัน